**TÁJÉKOZTATÓ AZ ADÓZÁSSAL KAPCSOLATOS VÁLTOZÁSOKRÓL**

**G É P J Á R M Ű A D Ó**

Az egyes adótörvények módosításáról szóló 2020. évi CXVIII. törvény több pontban is érintette a gépjárműadóztatás és a helyi iparűzési adóztatás kérdését. A módosulás kapcsán a belföldi gépjárművek utáni gépjárműadóban 2021. január 1-jétől az adóztatási feladatokat már az állami adó- és vámhatóság (NAV) látja el.

2020. december 31-éig keletkezett, változott vagy megszűnt adókötelezettséggel kapcsolatos kérdésekkel továbbra is a helyi önkormányzati adóhatóságokhoz lehet fordulni. Jászfényszarun ezen időszakig fennálló gépjárműadó tartozásokat Jászfényszaru Városi Önkormányzat Gépjárműadó beszedési számlájára kell megfizetni, melynek száma: 11745035-15409728-08970000.

A befolyó teljes gépjárműadó bevétel a központi költségvetést illeti meg.

Év elején a NAV minden érintettnek határozatot küld a fizetendő adóról, az aktuális fizetési határidőkről és **az új gépjárműadó-bevételi számláról**. 2022-től már csak azok kapnak értesítést a NAV-tól, akiknél valami változás történt, például nőtt a személygépkocsi életkora, és emiatt a gépjárműadó összege csökkent.

A gépjárműadó első részletét 2021. április 15-éig, a második részletet 2021. szeptember 15-éig kell befizetni a 410-es adónemhez tartozó, **10032000-01079160** számú *NAV Belföldi gépjárműadó bevételi* számlára.

**A változások** **nem befolyásolják** **a gépjárműadó alóli** **mentességeket**. A 2020. december 31-én fennálló adómentességet és szüneteltetést az önkormányzatok adatszolgáltatása alapján a NAV hivatalból, automatikusan veszi figyelembe az adó kivetésénél.

A mentességet, a szüneteltetést és az adókedvezményt is a GJADO *„adat- és változásbejelentő lap a gépjárműadó mentesség/kedvezmény/szüneteltetés igénybevételéhez”* elnevezésű adatlapon lehet bejelenteni, amely legegyszerűbben az Online Nyomtatványkitöltő Alkalmazással (ONYA) küldhető be a NAV-hoz. A nyomtatvány papír alapon is elérhető majd a NAV központi ügyfélszolgálatain.

**h e l y i i p a r ű z é s i a d ó**

2021. január 1-jétől az adóalanyok - főszabály szerint - **kizárólag az állami adóhatósághoz – nyújthatják be helyi iparűzésiadó-bevallásukat az állami adóhatóság által rendszeresített elektronikus nyomtatványon.** A nyomtatványok a Nemzeti Adó- és Vámhivatal (NAV) honlapján (<https://www.nav.gov.hu/>) elérhetőek.

**Az Elektronikus Önkormányzati Portálon keresztül a helyi iparűzési adóbevallások 2021. januárjától nem nyújthatóak be.**

**Csak az egyéni vállalkozónak nem minősülő magánszemély iparűzési adóalany** (vállalkozó) **nyújthatja be** **papíralapon** az iparűzési adóbevallási nyomtatványt **tekintve, hogy e minőségében nem kötelezhető elektronikus kapcsolattartásra.** Amennyiben a magánszemély vállalkozó a papíralapú bevallás-benyújtást választja, akkor azt az önkormányzati adóhatósághoz teheti meg. A nyomtatványok honlapunkon elérhetőek ([www.jaszfenyszaru.hu](http://www.jaszfenyszaru.hu )).

**Fontos, hogy az adóztatási feladatokat - iparűzési adóbevallás feldolgozása, esetleges javítása, stb. - az önkormányzati adóhatóság látja el, az adófizetést is változatlanul az önkormányzat számlájára kell teljesíteni (Jászfényszaru Város Önkormányzata Helyi iparűzési adó beszedési számla 11745035-15409728-03540000).**

A koronavírus-világjárvány nemzetgazdaságot érintő hatásának enyhítése érdekében szükséges egyes intézkedésekről szóló 639/2020. (XII. 22.) Kormányrendelet **a mikro-, kis- és középvállalkozásnak minősülő vállalkozóknak lehetőséget teremt a 2021. évben bevallott és bevallandó adóelőleg csökkentésére.**

A mikro-, kis- és középvállalkozásnak minősülő vállalkozóknak a 2021. évben, az adott előleg-fizetési időpontban esedékes – a helyi adókról szóló 1990. évi C. törvény (Htv.) szerint bevallott és a 2021. évben az önkormányzati adórendelet szerinti adómértékkel bevallandó - adóelőleg 50 százalékát kell az egyes esedékességi időpontokban megfizetni, ha erre vonatkozóan nyilatkozatot tesznek.

**Amennyiben a vállalkozók élni kívánnak az adófelezés lehetőségével, - a 2021. március 15-i előlegfizetés miatti - nyilatkozatukat legkésőbb 2021. február 25-ig nyújthatják be** a székhelyük, telephelyük szerinti önkormányzati adóhatóság számára, **kizárólag az állami adó- és vámhatóságon keresztül, elektronikus úton**, az állami adó- és vámhatóság által rendszeresített elektronikus nyomtatványon.

A nyilatkozat alapján a meg nem fizetendő előleg-részlet összegével Jászfényszaru Város Önkormányzati Adóhatósága a vállalkozó iparűzési adóelőleg-kötelezettsége összegét hivatalból, határozathozatal nélkül csökkenti.

Ha további kérdése van az egyes adózási szabályokkal kapcsolatban, az alábbi elérhetőségeken tud érdeklődni:

**Interneten**:

* a NAV honlapján a www.nav.gov.hu-n,

**E-mailen:**

* a következő űrlap segítségével: http://nav.gov.hu/nav/e-ugyfsz/e-ugyfsz.html.

**Telefonon:**

* belföldről a 1819, külföldről a +36 (1) 250-9500 hívószámon,

**NAV Ügyfél-tájékoztató és Ügyintéző rendszerén (ÜCC) keresztül**

* belföldről a 80/20-21-22-es, külföldről a +36 (1) 441-9600-as telefonszámon

**Személyesen:** országszerte a NAV ügyfélszolgálatain

**Önkormányzati Adóhatóság**